|  |  |
| --- | --- |
|  | **"TАСДИҚЛАНГАН"**  **“Hududiy elektr tarmoqlari” АЖ**  **Ягона акциядорининг**  **2022 йил 15 августдаги 3-сонли**  **қарори билан** |

**“****HUDUDIY ELEKTR TARMOQLARI” АКЦИЯДОРЛИК ЖАМИЯТИ КУЗАТУВ КЕНГАШИ АЪЗОЛАРИГА МУКОФОТ ТЎЛАШ ТАРТИБИ ТЎҒРИСИДАГИ НИЗОМ**

**Тошкент шаҳри - 2022 йил**

**МУНДАРИЖА**

|  |  |  |
| --- | --- | --- |
| I. | УМУМИЙ ҚОИДАЛАР......................................................................................................... | 3 |
| II. | ТАРИФЛАР ВА ТУШУНЧАЛАР......................................................................................... | 3 |
| III | КУЗАТУВ КЕНГАШИ АЪЗОЛАРИГА МУКОФОТ ТЎЛАШ МУЗОНЛАРИ………… | 3 |
| IV | КУЗАТУВ КЕНГАШИ АЪЗОЛАРИГА МУКОФОТ ТЎЛАШ МАНБААЛАРИ……………………………………………………………………………... | 4 |
| V | КУЗАТУВ КЕНГАШИ АЪЗОЛАРИГА МУКОФОТ МИҚДОРИ ВА ТЎЛАШ ТАРТИБИ……………………………………………………………………………………. | 4 |
| VI | КУЗАТУВ КЕНГАШИ АЪЗОЛАРИГА МУКОФОТ ТЎЛОВЛАРИНИ СОЛИҚҚА ТОРТИШ……………………………………………………………………………….......... | 6 |
| VII | ЯКУНИЙ ҚОИДАЛАР……………………………………………………………………... | 6 |

1. **УМУМИЙ ҚОИДАЛАР**

1.1. Мазкур “Hududiy elektr tarmoqlari” АЖ Кузатув кенгаши аъзоларига мукофот тўлаш тартиби тўғрисида”ги Низом (кейинги ўринларда Низом деб юритилади) Ўзбекистон Республикасининг Фуқаролик ва Меҳнат Кодексларига, Ўзбекистон Республикасининг “Акциядорлик жамиятлари ва акциядорларнининг ҳуқуқларини ҳимоя қилиш тўғрисида”ги Қонунига, Ўзбекистон Республикаси Президентининг 2012 йил 24 январдаги “Ўзбекистон иқтисодиётида ҳусусий секторнинг улуши ва аҳамиятини тубдан ошириш чора тадбирлари тўғрисида”ги ПФ-3202-сонли Фармонига, Вазирлар Маҳкамасининг 2019 йил 26 апрелдаги “Давлат активларини бошқариш тизимини янада такомиллаштириш чора-тадбилари тўғрисида”ги 356-сонли қарорига ва “Ҳудудий электр тармоқлари” АЖнинг (кейинги ўринларда Жамият деб юритилади) Уставига мувофиқ ҳолда ишлаб чиқилган ва Жамиятнинг Кузатув кенгаши аъзоларига мукофот пулини тўлаш тартибини белгилайди.

1.2. Мазкур Низом Жамият Ягона акциядорининг қарори билан тасдиқланади ва унга киритилган барча ўзгартириш ва қўшимчалар Жамият Ягона акциядорининг қарорлари асосида амалга оширилади.

Кузатув кенгашининг мустақил аъзосига нисбатан мукофот тўлашнинг бошқача тартиби белгиланиши мумкин.

**II. ТАЪРИФЛАР ВА АТАМАЛАР**

2. Ушбу Низомда қуйидаги атамалар ва таърифлар қўлланилади:

**Кузатув кенгаши** – Жамият фаолиятига умумий рахбарликни амалга оширадиган орган. Ўзбекистон Республикасининг “Акциядорлик жамиятлари ва акциядорларнинг ҳуқуқларини ҳимоя қилиш тўғрисида”ги Қонуни ва Жамият Устави билан акциядорларнинг умумий йиғилиши ваколат доирасига киритилган масалаларни ҳал этиш бундан мустасно.

**Кузатув кенгаши аъзолари** – Ўзбекистон Республикасининг “Акциядорлик жамиятлари ва акциядорларнинг ҳуқуқларини ҳимоя қилиш тўғрисида”ги Қонунига ва жамият Уставига мувофиқ тартибда акциядорларнинг умумий йиғилиши томонидан бир йил муддатга сайланадиган шахслар.

**Мукофот** – функция ва вазифаларни бажариш билан боғлиқ тўловлар ёки харажатларни қоплаш.

**МҲТЭКМ** – Ўзбекистон Республикасида белгиланган Меҳнатга ҳақ тўлашнинг энг кам миқдори.

**III. КУЗАТУВ КЕНГАШИ АЪЗОЛАРИГА МУКОФОТ ТЎЛАШ МЕЗОНЛАРИ**

3.1. Кузатув кенгаши аъзоларига мукофот тўлаш мезонлари қуйидагилардан иборат:

- Кузатув кенгаши мажлисларида шахсан иштирок этиш;

- мустақил ташкилот томонидан корпоратив бошқарув тизимини бахолаш натижалари;

- Жамият йиллик Бизнес режасининг асосий кўрсаткичларини, шу жумладан соф фойда олиш кўрсаткичини бажарилиши;

3.2. Жамият Кузатув кенгаши аъзоларига мукофот тўлаш тўғрисида қарор қабул қилишда Жамият Ягона акциядорининг қарори билан қўшимча мезонлар ҳам белгиланиши мумкин.

**IV. КУЗАТУВ КЕНГАШИ АЪЗОЛАРИГА МУКОФОТ ТЎЛАШ МАНБААЛАРИ**

4.1. Кузатув кенгаши аъзоларига мукофот тўлаш манбаалари Жамиятнинг маблағлари ҳисобланади.

4.2. Жамият Кузатув кенгаши аъзоларига хар чоракда тўланадиган мукофотнинг умумий миқдори ҳар бир аъзо учун Ўзбекистон Республикасида белгиланган меҳнатга ҳақ тўлашнинг энг кам миқдорининг 17,6 бараваридан ошмаслиги керак. Яъни Жамият Кузатув кенгаши аъзоларининг хар бирига бир йилда Ўзбекистон Республикасида белгиланган меҳнатга ҳақ тўлашнинг энг кам миқдорининг 70,4 баравари миқдорида мукофотлар тўланиши мумкин. Бунда Жамият Кузатув кенгаши аъзоларига ўз вазифаларини бажариш билан боғлиқ мукофотлар қуйидаги тартибда тўланади:

- хар молиявий чорак тугагандан кейинги ойнинг 15 санасигача Меҳнатга ҳақ тўлашнинг энг кам миқдорининг 10 баравари миқдорида тўланади;

- қолган Меҳнатга ҳақ тўлашнинг энг кам миқдорининг 30,4 баравари миқдоридаги сумма молиявий якунига кўра мустақил ташкилот томонидан корпоратив бошқарув тизимини баҳолаш натижалари қониқарли деб тан олинганда ва Жамият Бизнес режасининг йиллик соф фойдаси бажарилганда Ягона акциядорнинг қарорига асосан тўланади.

4.3. Мазкур Низомга мувофиқ Кузатув кенгаши аъзоларига тўланадиган мукофот тўғрисидаги маълумотлар амалдаги қонун ҳужжатларида назарда тутилган ҳолларда жамият томонидан белгиланган тартибда ошкор қилинади.

**V. КУЗАТУВ КЕНГАШИ АЪЗОЛАРИГА МУКОФОТ МИҚДОРИ ВА ТЎЛАШ ТАРТИБИ**

5.1. Мазкур Низомнинг 4.2.-бандида белгиланган мукофот тўлаш миқдори Кузатув кенгашининг айрим аъзоларига нисбатан Жамият Ягона акциядорининг қарори билан қуйидаги асослар бўйича камайтирилиши (шу жумладан нол миқдоригача) мумкин:

- чорак давомида ўтказилган Кузатув кенгашининг мажлисларининг   
50 фоизидан кўпида иштирок этиб, лекин барчасида (100 фоиз) иштирок этмаган бўлса, мукофот миқдори 25 фоизга камайтирилади;

- чорак давомида ўтказилган Кузатув кенгаши мажлисларининг 50 фоизидан кўпроғида қатнашмаган бўлса, мукофот тўланмайди;

Шу билан бирга, Кузатув кенгашининг мажлислари бевосита иштирок этиш ёки сиртдан мажлислар ўказиш йўли билан, шунингдек видеоконференс алоқа ва телефон алоқаси орқали ўтказилиши мумкин.

5.2. Кузатув кенгаши аъзоларининг ваколатлари муддатидан илгари тугатилган ва Кузатув кенгашининг янги таркиби сайланган тақдирда мукофот ҳар бир Кузатув кенгаши аъзосига ўз вазифасини бажарган муддат учун мутаносиб равишда, уларнинг Кузатув кенгаши мажлисларидаги иштирокидан келиб чиққан ҳолда тўланади.

5.3. Мазкур Низомнинг 4.2.-бандида белгиланган мукофот тўлаш миқдори Жамият Ягона акциядорининг қарори билан, Жамиятнинг молиявий аҳволи ёмонлашишига олиб келган бошқа сабабларга кўра ёки Кузатув кенгашининг айрим аъзоларининг айби билан қонунчиликни бузилиши ҳолатлари вужудга келса ҳам камайтирилиши (шу жумладан нол миқдоригача) мумкин.

5.4. Жамият Кузатув кенгаши аъзоларининг хар бирига бир йилда Ўзбекистон Республикасида белгиланган меҳнатга ҳақ тўлашнинг энг кам миқдорининг 70,4 баравари миқдорида мукофотлар тўланиши мумкин. Бунда Жамият Кузатув кенгаши аъзоларига ўз вазифаларини бажариш билан боғлиқ мукофотлар қуйидаги тартибда тўланади:

- хар молиявий чорак тугагандан сўнг кейинги ойнинг 15 санасигача Меҳнатга ҳақ тўлашнинг энг кам миқдорининг 10 баравари миқдорида тўланади;

- қолган Меҳнатга ҳақ тўлашнинг энг кам миқдорининг 30,4 баравари миқдоридаги сумма молиявий йил якунига кўра мустақил ташкилот томонидан корпоратив бошқарув тизимини баҳолаш натижалари қониқарли деб тан олинганда ва Жамият молиявий йилни соф фойда билан якунлаганда, Жамият Ягона акциядори томонидан Кузатув кенгашининг йиллик ҳисоботи тасдиқланганидан кейин 30 кун ичида тўланади.

5.5. Жамият Кузатув кенгаши аъзоларига мукофот тўловлари амалдаги қонун ҳужжатларида белгиланган миқдорда ва тартибда солиқ солишни ҳисобга олган ҳолда тегишли маблағларни уларнинг шахсий ҳисобварақларига ёки уларга ҳизмат кўрсатувчи банкларда очилган пластик карточкаларига ўтказиш йўли билан амалга оширилади.

5.6. Кузатув кенгаши аъзолариниг реквизитлари уларнинг аризасига кўра белгиланади.

5.7. Жамиятнинг акциядор билан корпоратив муносабатларга масъул бўлган таркибий бўлинмаси Кузатув кенгаши аъзоларнинг мажлисларида иштирок этиши ҳисобини юритади ва Жамиятнинг бухгалтерия бўлимига Кузатув кенгаши аъзоларига мукофот тўлаш учун маълумотларни тақдим этади.

5.8. Кузатув кенгаши аъзолари Жамият Кузатув кенгаши раиси ёки Жамиятнинг ижроия органи раҳбари номига мукофот олишни рад этиш тўғрисида ариза юбориш орқали ушбу Низомда назарда тутилган мукофотни тўлиқ ёки қисман олишдан бош тортиши мумкин.

# VI. КУЗАТУВ КЕНГАШИ АЪЗОЛАРИГА МУКОФОТ ТЎЛОВЛАРИНИ СОЛИҚҚА ТОРТИШ

6.1. Жамият Кузатув кенгаши аъзоларига тўланадиган мукофотларни солиққа тортиш Ўзбекистон Республикаси солиқ қонунчилигида белгиланган тартибда амалга оширилади.

**VII. ЯКУНИЙ ҚОИДАЛАР**

7.1. Мазкур Низом Жамият Ягона акциядорининг қарори билан тасдиқланган пайтдан эътиборан кучга киради ва ўз кучини йўқотгунча ёки бекор қилингунга қадар (бекор қилинмагунча) амал қилади.

7.2. Мазкур Низомда назарда тутилмаган қоидалар амалдаги қонунсилик ҳужжатлари билан тартибга солинади.

7.3. Агар ушбу Низомнинг айрим нормалари Ўзбекистон Республикаси қонунчилигига ва (ёки) Жамият Уставига зид бўлса, улар ўз кучини йўқотади, Ўзбекистон Республикасининг амалдаги қонунчилиги ва (ёки) Жамият Уставининг тегишли нормалари эса қўлланилади. Низомнинг айрим нормаларининг ҳақиқий эмаслиги ушбу Низомнинг бошқа нормалари ва умуман Низомнинг ҳақиқий эмаслигига олиб келмайди.